Κανονισμός (ΕΚ) αριθ. 1486/2003 της Επιτροπής

της 22ας Αυγούστου 2003

για καθορισμό των διαδικασιών διεξαγωγής των επιθεωρήσεων της Επιτροπής στο πεδίο της ασφάλειας της πολιτικής αεροπορίας

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 2320/2002 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2002 για τη θέσπιση κοινών κανόνων στο πεδίο της ασφάλειας της πολιτικής αεροπορίας(1), και ιδίως το άρθρο 7 παράγραφος 2,

Εκτιμώντας τα ακόλουθα:

(1) Η Επιτροπή προκειμένου να παρακολουθεί την εφαρμογή του κανονισμού (EΚ) αριθ. 2320/2002 από τα κράτη μέλη, θα πρέπει να αρχίσει τη διεξαγωγή επιθεωρήσεων έξι μήνες μετά την έναρξη ισχύος του εν λόγω κανονισμού. Η διοργάνωση των επιθεωρήσεων υπό την εποπτεία της Επιτροπής είναι αναγκαία για την επαλήθευση της αποτελεσματικότητας των εθνικών προγραμμάτων ελέγχου της ποιότητας της ασφάλειας της πολιτικής αεροπορίας.

(2) Η Επιτροπή πρέπει να συντονίζει με τα κράτη μέλη το χρονοδιάγραμμα και την προετοιμασία των επιθεωρήσεών της. Στις ομάδες επιθεώρησης της Επιτροπής μετέχουν ειδικευμένοι εθνικοί ελεγκτές, τους οποίους διαθέτουν τα κράτη μέλη.

(3) Οι επιθεωρήσεις της Επιτροπής πρέπει να διενεργούνται σύμφωνα με προκαθορισμένη διαδικασία που περιλαμβάνει τυποποιημένη μεθοδολογία.

(4) Οι ευαίσθητες πληροφορίες σχετικά με τις επιθεωρήσεις θεωρούνται διαβαθμισμένες πληροφορίες.

(5) Η Επιτροπή πρέπει να λαμβάνει υπόψη της τις δραστηριότητες των κρατών μελών και να εξετάζει τις δραστηριότητες, τις διαδικασίες, τα εκπαιδευτικά προγράμματα και τους μηχανισμούς των διακυβερνητικών οργανώσεων προκειμένου να αξιοποιεί με τον αποτελεσματικότερο δυνατό τρόπο τεχνογνωσία και πόρους, και να επιτυγχάνει εναρμονισμένη προσέγγιση μέσα σε ένα πλαίσιο συνεργασίας στο πεδίο της ασφάλειας της πολιτικής αεροπορίας, εφόσον είναι δυνατόν.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 9 παράγραφος 1 του κανονισμού (EΚ) αριθ. 2320/2002,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚEΦΑΛΑΙΟ I ΣΤΟΧΟΣ ΚΑΙ ΟΡΙΣΜΟΙ

Άρθρο 1

Αντικείμενο

Ο παρών κανονισμός θεσπίζει τις διαδικασίες διεξαγωγής των επιθεωρήσεων της Επιτροπής για τον έλεγχο της εφαρμογής του κανονισμού (EΚ) αριθ. 2320/2002 από τα κράτη μέλη τόσο σε επίπεδο κάθε κράτους μέλους όσο και σε επίπεδο κάθε αερολιμένα.

Οι επιθεωρήσεις διεξάγονται κατά τρόπο διαφανή, αποτελεσματικό, εναρμονισμένο και συνεπή.

Άρθρο 2

Ορισμοί

Για τους σκοπούς του παρόντος κανονισμού, νοείται ως:

1) "αρμόδια αρχή", η εθνική αρχή που έχει ορισθεί από ένα κράτος μέλος βάσει του άρθρου 5 παράγραφος 2 του κανονισμού (EΚ) αριθ. 2320/2002·

2) "επιθεώρηση της Επιτροπής", η εξέταση από επιθεωρητές της Επιτροπής της συμμόρφωσης των υφισταμένων ποιοτικών ελέγχων και των μέτρων, διαδικασιών και δομών της ασφάλειας της πολιτικής αεροπορίας προς τον κανονισμό (EΚ) αριθ. 2320/2002·

3) "επιθεωρητής της Επιτροπής", ο υπάλληλος που ανήκει στο προσωπικό της Επιτροπής και διαθέτει κατάλληλα προσόντα ή εθνικός ελεγκτής που είναι εντεταλμένοι από την Επιτροπή να διεξάγουν επιθεώρηση της ασφάλειας της πολιτικής αεροπορίας·

4) "επιτροπή", η επιτροπή, που έχει συσταθεί βάσει του άρθρου 9, παράγραφος 1 του κανονισμού (EΚ) αριθ. 2320/2002·

5) "έλλειψη", η μη συμμόρφωση προς τις απαιτήσεις του κανονισμού (EΚ) αριθ. 2320/2002·

6) "εθνικός ελεγκτής", ο υπάλληλος κράτους μέλους που έχει ειδικευθεί ως ελεγκτής ασφαλείας της αεροπορίας σύμφωνα με το άρθρο 10 του κανονισμού (EΚ) αριθ. 1217/2003 της Επιτροπής(2)·

7) "δοκιμή", η εξέταση των μέτρων ασφάλειας της πολιτικής αεροπορίας, κατά την οποία πραγματοποιείται προσομοίωση της πρόθεσης διάπραξης παράνομης πράξης προς τον σκοπό της εξέτασης της αποτελεσματικότητας κατά την εφαρμογή των υφισταμένων μέτρων ασφαλείας.

ΚΕΦΑΛΑΙΟ II ΓΕΝΙΚΕΣ ΑΠΑΙΤΗΣΕΙΣ

Άρθρο 3

Συνεργασία με τα κράτη μέλη

1. Με την επιφύλαξη των αρμοδιοτήτων της Επιτροπής, τα κράτη μέλη συνεργάζονται με την Επιτροπή στην εκτέλεση των καθηκόντων της όσον αφορά τις επιθεωρήσεις. Η συνεργασία λαμβάνει χώρα κατά τα στάδια της προετοιμασίας, του ελέγχου και της σύνταξης έκθεσης.

2. Τα κράτη μέλη προβαίνουν σε όλες τις αναγκαίες ενέργειες προκειμένου να διασφαλίζουν το απόρρητο της κοινοποίησης μιας επιθεώρησης ούτως ώστε να μη διακυβεύεται η διαδικασία της επιθεώρησης.

Άρθρο 4

Άσκηση εξουσίας της Επιτροπής

1. Κάθε κράτος μέλος εξασφαλίζει ότι οι επιθεωρητές της Επιτροπής είναι σε θέση να ασκούν τη δικαιοδοσία τους να επιθεωρούν, σύμφωνα με τον κανονισμό (EΚ) αριθ. 2320/2002, τις δραστηριότητες ασφάλειας της πολιτικής αεροπορίας της αρμόδιας αρχής και κάθε άλλης οντότητας υποκείμενης στον εν λόγω κανονισμό.

2. Κάθε κράτος μέλος εξασφαλίζει ότι οι επιθεωρητές της Επιτροπής έχουν πρόσβαση, εφόσον τη ζητήσουν, σε όλη την ακόλουθη τεκμηρίωση:

α) στο εθνικό πρόγραμμα ασφαλείας της πολιτικής αεροπορίας, καθώς και στο εθνικό εκπαιδευτικό πρόγραμμα ασφάλειας της πολιτικής αεροπορίας·

β) στο εθνικό πρόγραμμα ελέγχου ποιότητας της ασφαλείας της πολιτικής αεροπορίας·

γ) στα προγράμματα ασφαλείας συγκεκριμένου αερολιμένα και αερομεταφορέα·

δ) στα αποτελέσματα των ελέγχων που αναφέρονται στο άρθρο 7 παράγραφος 1 του κανονισμού (EΚ) αριθ. 2320/2002.

3. Όποτε οι επιθεωρητές της Επιτροπής συναντούν δυσκολίες στην εκτέλεση των καθηκόντων τους, τα οικεία κράτη μέλη επικουρούν την Επιτροπή με οιοδήποτε μέσο εντός των έννομων εξουσιών τους προκειμένου να φέρει πλήρως σε πέρας τα καθήκοντά της.

Άρθρο 5

Συμμετοχή των εθνικών ελεγκτών στις επιθεωρήσεις της Επιτροπής

1. Τα κράτη μέλη θέτουν στη διάθεση της Επιτροπής εθνικούς ελεγκτές ικανούς να συμμετέχουν στις επιθεωρήσεις της Επιτροπής και στα σχετικά στάδια προετοιμασίας και σύνταξης έκθεσης.

2. Ένας εθνικός ελεγκτής δεν συμμετέχει σε επιθεωρήσεις της Επιτροπής στο κράτος μέλος όπου απασχολείται.

3. Τα κράτη μέλη διαβιβάζουν στην Επιτροπή κατάλογο των εθνικών ελεγκτών, τους οποίους μπορεί να καλεί η Επιτροπή για να λάβουν μέρος σε επιθεώρησή της.

Ο κατάλογος ενημερώνεται, τουλάχιστον μια φορά ανά έτος έως τα τέλη Ιουνίου, και για πρώτη φορά εντός δύο μηνών από την έναρξη ισχύος του παρόντος κανονισμού.

4. Η Επιτροπή κοινοποιεί στην επιτροπή τους καταλόγους που αναφέρονται στην παράγραφο 3.

5. Η Επιτροπή ζητεί από την αρμόδια αρχή, τουλάχιστον δύο μήνες πριν την έναρξη της επιθεώρησης, πληροφορίες για τη διαθεσιμότητα εθνικών ελεγκτών για τη διεξαγωγή αυτής της επιθεώρησης.

6. Οι δαπάνες που προκύπτουν από τη συμμετοχή των εθνικών ελεγκτών στις δραστηριότητες επιθεώρησης της Επιτροπής, καλύπτονται από την Επιτροπή σύμφωνα με τους κοινοτικούς κανόνες.

Άρθρο 6

Κριτήρια για τα προσόντα των επιθεωρητών της Επιτροπής

1. Για να προκριθούν για τις επιθεωρήσεις της Επιτροπής, οι επιθεωρητές της Επιτροπής πρέπει να έχουν ολοκληρώσει με επιτυχία σχετική εκπαίδευση.

Η εν λόγω εκπαίδευση:

α) είναι διαπιστευμένη από την Επιτροπή·

β) διακρίνεται σε αρχική και περιοδική·

γ) διασφαλίζει σταθερό επίπεδο επίδοσης κατάλληλης για τους σκοπούς του ελέγχου ως προς την εφαρμογή των μέτρων ασφαλείας σύμφωνα με τον κανονισμό (EΚ) αριθ. 2320/2002.

2. Η Επιτροπή διασφαλίζει ότι οι επιθεωρητές της Επιτροπής πληρούν τα κριτήρια που ορίζονται στην παράγραφο 1 και ότι διαθέτουν επαρκή θεωρητική και πρακτική εμπειρία.

ΚΕΦΑΛΑΙΟ III ΔΙΑΔΙΚΑΣΙΕΣ ΔΙΕΞΑΓΩΓΗΣ ΤΩΝ ΕΠΙΘΕΩΡΗΣΕΩΝ ΤΗΣ ΕΠΙΤΡΟΠΗΣ

Άρθρο 7

Κοινοποίηση των επιθεωρήσεων

1. Τουλάχιστον δύο μήνες πριν από κάθε επιθεώρηση η Επιτροπή προβαίνει σε σχετική κοινοποίηση στην αρμόδια αρχή, στο έδαφος της οποίας πρόκειται να διεξαχθεί η επιθεώρηση.

2. Όταν ένας αερολιμένας πρόκειται να υποβληθεί σε επιθεώρηση, η Επιτροπή ενημερώνει σχετικά την αρμόδια αρχή.

3. Όταν η Επιτροπή κοινοποιεί σε μια αρμόδια αρχή μία επιθεώρηση, διαβιβάζει προκαταρκτικό ερωτηματολόγιο προς συμπλήρωση από την αρμόδια αρχή, και ζητεί τα έγγραφα που αναφέρονται στο άρθρο 4 παράγραφος 2 στοιχεία α) έως δ).

Tο συμπληρωμένο ερωτηματολόγιο και τα ζητούμενα έγγραφα διαβιβάζονται στην Επιτροπή εντός έξι εβδομάδων από την παραλαβή της κοινοποίησης.

Άρθρο 8

Προετοιμασία των επιθεωρήσεων

1. Οι επιθεωρητές της Επιτροπής προετοιμάζουν τις δραστηριότητές τους έτσι ώστε να εξασφαλίζεται η αποτελεσματικότητα, ακρίβεια και συνοχή των επιθεωρήσεων.

2. Η Επιτροπή διαβιβάζει στην αρμόδια αρχή τα ονόματα των επιθεωρητών της Επιτροπής που είναι εντεταλμένοι να διεξάγουν μία επιθεώρηση και άλλα στοιχεία, εφόσον χρειάζεται.

3. Για κάθε επιθεώρηση η αρμόδια αρχή ορίζει ένα συντονιστή, ο οποίος ρυθμίζει τα πρακτικά θέματα της επιθεώρησης που πρόκειται να διεξαχθεί.

Άρθρο 9

Διεξαγωγή των επιθεωρήσεων

1. Για να παρακολουθείται η συμμόρφωση προς τις απαιτήσεις ασφαλείας της πολιτικής αεροπορίας του κανονισμού (EΚ) αριθ. 2320/2002 ακολουθείται τυποποιημένη μεθοδολογία.

2. Tα κράτη μέλη διασφαλίζουν ότι οι επιθεωρητές της Επιτροπής συνοδεύονται ανά πάσα στιγμή κατά τη διάρκεια της επιθεώρησης.

3. Οι επιθεωρητές της Επιτροπής φέρουν ταυτότητα η οποία τους επιτρέπει να επιθεωρούν εξ ονόματος της Επιτροπής, καθώς και ταυτότητα πρόσβασης στον αερολιμένα η οποία τους επιτρέπει την απαραίτητη για την επιθεώρηση είσοδο σε όλους τους χώρους.

4. Οι δοκιμές πραγματοποιούνται μόνον με εκ των προτέρων κοινοποίηση στην αρμόδια αρχή, σε συμφωνία και σε στενή συνεργασία με αυτήν, ούτως ώστε να εξασφαλίζεται η ασφάλεια και η αποτελεσματικότητα των δοκιμών.

5. Με την επιφύλαξη του άρθρου 10 οι επιθεωρητές της Επιτροπής εκθέτουν επί τόπου, όπου ενδείκνυται και είναι πρακτικά εφικτό, τις διαπιστώσεις τους προφορικά και ατύπως. Εν πάσει περιπτώσει, η αρμόδια αρχή ενημερώνεται έγκαιρα για κάθε σοβαρή έλλειψη που εντοπίζεται κατά την επιθεώρηση.

Άρθρο 10

Έκθεση επιθεώρησης

1. Εντός έξι εβδομάδων από την ολοκλήρωση μιας επιθεώρησης, η Επιτροπή διαβιβάζει έκθεση στην αρμόδια αρχή.

Η αρμόδια αρχή διαβιβάζει τις σχετικές διαπιστώσεις στους φορείς που υποβλήθηκαν σε επιθεώρηση.

2. Στην έκθεση αναφέρονται λεπτομερώς οι συγκεκριμένες διαπιστώσεις που προέκυψαν από την επιθεώρηση και οι ελλείψεις που εντοπίστηκαν.

Η έκθεση δύναται να περιέχει τυχόν συστάσεις της Επιτροπής για επανορθωτικές ενέργειες.

3. Κατά την αξιολόγηση της εφαρμογής του κανονισμού (EΚ) αριθ. 2320/2002, ακολουθείται η εξής κατάταξη:

α) πλήρης συμμόρφωση·

β) συμμόρφωση αλλά επιθυμητή η βελτίωση·

γ) συμμόρφωση, με ελάσσονος σημασίας ελλείψεις·

δ) μη συμμόρφωση, με σοβαρές ελλείψεις·

ε) άνευ αντικειμένου·

στ) μη επιβεβαιωμένη.

Άρθρο 11

Απάντηση της αρμόδιας αρχής

Εντός τριών μηνών από την ημερομηνία αποστολής έκθεσης επιθεώρησης, η αρμόδια αρχή διαβιβάζει γραπτή απάντηση στην Επιτροπή σχετικά με την έκθεση, η οποία:

α) πραγματεύεται τις διαπιστώσεις και τις συστάσεις και

β) προβλέπει σχέδιο δράσης, στο οποίο προδιαγράφονται οι ενέργειες και οι προθεσμίες για τη θεραπεία των ελλείψεων που εντοπίσθηκαν.

Εφόσον δεν εντοπισθούν ελλείψεις σε μια έκθεση επιθεώρησης, δεν απαιτείται απάντηση.

Άρθρο 12

Δράση της Επιτροπής

Η Επιτροπή μπορεί, αφού παραλάβει την απάντηση της αρμόδιας αρχής, να προβεί σε οιεσδήποτε από τις κάτωθι ενέργειες σε περίπτωση ελλείψεων:

α) να υποβάλει σχόλια στην αρμόδια αρχή ή να ζητήσει περαιτέρω εξηγήσεις προκειμένου να διευκρινισθεί μέρος ή το σύνολο της απάντησης·

β) να παρακολουθήσει και να διεξάγει έλεγχο της εφαρμογής των διορθωτικών ενεργειών, αφού προηγουμένως αποστείλει σχετική ειδοποίηση τουλάχιστον δύο εβδομάδες πριν·

γ) να κινήσει τη διαδικασία παράβασης εναντίον του οικείου κράτους μέλους.

ΚΕΦΑΛΑΙΟ IV ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 13

Ευαίσθητες πληροφορίες

Με την επιφύλαξη του άρθρου 8 του κανονισμού (ΕΚ) αριθ. 2320/2002 η Επιτροπή χειρίζεται τα ευαίσθητα στοιχεία των επιθεωρήσεων ως διαβαθμισμένες πληροφορίες.

Άρθρο 14

Πρόγραμμα επιθεωρήσεων της Επιτροπής

1. Η Επιτροπή προβαίνει σε διαβουλεύσεις με την επιτροπή σχετικά με τις προτεραιότητες όσον αφορά την εφαρμογή του προγράμματος επιθεωρήσεών της.

2. Η Επιτροπή ενημερώνει τακτικά την επιτροπή για την εφαρμογή του προγράμματος επιθεωρήσεών της, καθώς και για τα αποτελέσματα των αξιολογήσεών της.

Άρθρο 15

Ενημέρωση των αρμοδίων αρχών για σοβαρές ελλείψεις

Εάν, κατά τη διάρκεια επιθεώρησης, εντοπισθεί σοβαρή έλλειψη η οποία κρίνεται ότι έχει σημαντική επίπτωση στο συνολικό επίπεδο ασφάλειας της πολιτικής αεροπορίας στην Κοινότητα, η Επιτροπή ενημερώνει αμέσως τις αρμόδιες αρχές.

Άρθρο 16

Συντονισμός με διακυβερνητικούς οργανισμούς

Κατά την κατάρτιση του προγράμματος επιθεωρήσεών της, η Επιτροπή λαμβάνει υπόψη της τις επιθεωρήσεις ασφαλείας που έχουν προγραμματίσει ή έχουν πρόσφατα πραγματοποιήσει οι διακυβερνητικοί οργανισμοί ούτως ώστε να διασφαλίζεται η εν γένει αποτελεσματικότητα των διαφόρων δραστηριοτήτων επιθεώρησης και ελέγχου της ασφάλειας.

Άρθρο 17

Επανεξέταση

Έως την 31η Ιουλίου 2005 και στη συνέχεια σε τακτική βάση η Επιτροπή επανεξετάζει το σύστημα επιθεωρήσεών της και συγκεκριμένα την αποτελεσματικότητά του και τη συνοχή του με τις δραστηριότητες των διακυβερνητικών οργανισμών στο εν λόγω πεδίο.

Άρθρο 18

Έναρξη ισχύος

Ο παρών κανονισμός αρχίζει να ισχύει την εικοστή από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Αυγούστου 2003.

Για την Επιτροπή

Loyola De Palacio

Αντιπρόεδρος

(1) ΕΕ L 355 της 30.12.2002, σ. 1.

(2) ΕΕ L 169 της 8.7.2003, σ. 44.